**Halvor Bernt Stein Grieg Halvorsen** (født 19. oktober 1909 i Kristiania, død 11. november 2013 i Oslo) var en norsk skuespiller.

Karriere
--------

Han var sønn av komponisten Johan Halvorsen (1864–1935) og oppvokst i et teater- og musikkhjem. I anledning hundreårsdagen fortalte han *Aftenposten*s journalist:

> - Vi bodde i Halvdan Svartes gate, og min pappa hadde sin lille komponisthule, et kott, under taket. Men han var stadig på reise, så vi så ham ikke så mye. - Men jeg husker godt den dagen da jeg første gang var i Nationaltheatret, da min far dirigerte. Det var noe spesielt og høytidelig i teateret den gang, som man vel er litt redd for i dag, ler han svakt. Stein Grieg Halvorsen satt på fanget til Nina Grieg på teateret, og han opplevde berømte gjester hjemme, som komponisten Rachmaninov. - Jeg fulgte Rachmaninov alene ned til trikken på Drammensveien, leide ham ned, husker han.
> 
> 
> Erik Bjørnskau, *Aftenposten* 18/10-2009.
> 
> 

Han virket hovedsakelig ved Nationaltheatret i Oslo, og arbeidet innenfor et bredt repertoar. Hans debut der var i 1928, i Ernst Tollers *Hoppla vi lever*, der faren Johan Halvorsen var kapellmester. Sønnen opptrådte senere i en rekke karakterskuespiller, og fikk ofte spille stykkets sjarmør. Den første store rollen var som Håkon Håkonssøn i Henrik Ibsens *Kongs-Emnerne*.

Mest kjente rolletolkninger
---------------------------

* Oberon i William Shakespeares *En midtsommernattsdrøm*.
* Hjalmar Ekdal i Henrik Ibsens *Vildanden*.
* Presten i Henrik Ibsens *Peer Gynt*.
* Paul Lange i Bjørnstjerne Bjørnsons *Paul Lange og Tora Parsberg*.

Utmerkelser
-----------

Stein Grieg Halvorsen ble utnevnt til ridder av 1. klasse av St. Olavs Orden i 1979 og var også ridder av den svenske Nordstjerneordenen. Han er også tildelt Kritikerprisen, Aase Byes legat og Gry-statuetten.

Familie
-------

Han var sønn av komponisten Johan Halvorsen (1864–1935) og av Anna («Annie») Grieg (1873–1957), en niese av komponisten Edvard Grieg.

*Se Grieg (slekt) for mer om morsslekta*
Han giftet seg i 1940, med Elizabeth Inga Else Margrethe Thaulow (1903–68) av slekten Thaulow, og i 1971 med skuespiller Vibeke Laura Mowinckel Falk (1938–), datter av skuespiller Lauritz Falk (1909–90) og skuespiller Vibeke Falk (1918–2011). Sønnen Stein Johan Grieg Halvorsen (1975–) ble musiker og komiker.

Siden januar 2009 bodde han på Uranienborghjemmet.

Referanser
----------

1. ↑   «Stein Grieg Halvorsen's death»[Hentet fra Wikidata]
2. ↑   www.begravdeioslo.no, besøkt 23. oktober 2017[Hentet fra Wikidata]
3. ↑  Arve Henriksen (11. november 2013). «Norges eldste skuespiller er død». Aftenposten. Besøkt 11. november 2013.
4. ↑  Haagen Ringnes, *Stein Grieg Halvorsen* i Norsk biografisk leksikon.

Litteratur
----------

* Erik Bjørnskau: «- Pappa mitt største forbilde. Kunstnerfamilie i tre generasjoner ser tilbake. Norges eldste kjendis fyller 100» (Kultur, s. 6-7). I: *Aftenposten* nr. 434. Søndag 18. oktober 2009.

Eksterne lenker
---------------

* (en) Stein Grieg Halvorsen – kategori av bilder, video eller lyd på Commons Rediger på Wikidata
* (en) Stein Grieg Halvorsen på Internet Movie Database Rediger på Wikidata

* (no) Stein Grieg Halvorsen hos Sceneweb Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Geni **·** KulturNav
 |